ananddey/assamese-wiki-corpus huggingface dataset:
ডোনিয়া দাদ্ৰাছান

ডোনিয়া দাদ্ৰাছান (জন্ম: ১৫ মাৰ্চ ২০০১) হৈছে এগৰাকী ইৰানী কণ্ঠশিল্পী। ডোনিয়া বৰ্তমান অষ্ট্ৰেলিয়াৰ মেলবৰ্ণত বসবাস কৰে। তেওঁ ৪ জনীয়া এটা পৰিয়ালত বাস কৰে আৰু বৰ্তমান "বৰদিয়া জাদেহ"ৰ সৈতে বিবাহপাশত আবদ্ধ। তেওঁৰ মাতৃৰ নাম নুচিন আৰু এজন সৰু ভাইেক আছে যাৰ নাম ডানিয়েল।

প্ৰাৰম্ভিক জীৱন

ডোনিয়াৰ জন্ম ২০০১ চনৰ ১৫ মাৰ্চত তেহৰানৰ পুনাকত হৈছিল। ৭ বছৰ বয়সতে তেওঁ ইৰানৰ শিশু আৰু যুৱ গোটৰ সৃষ্টি খাট চেফিদ নামৰ ধাৰাবাহিকখনত আৰু পল নামৰ এখন চুটি ছবিত অভিনয় কৰিছিল। ৮ৰপৰা ১২ বছৰ বয়সৰ ভিতৰত তেওঁ আনুশিৰাৱান ৰোহানীৰ এগৰাকী ছাত্ৰী ফাৰাহ আছানলুৰপৰা পিয়ানো শিকিবলৈ আৰম্ভ কৰে আৰু ১৫ বছৰ বয়সৰপৰা পেছাদাৰীভাৱে পিয়ানো বজাবলৈ লয়। সংগীতৰ ক্ষেত্ৰত আগবাঢ়ি যোৱাৰ বাবে দাদ্ৰাছানৰ এটা ডাঙৰ সুবিধা আছিল তেওঁৰ পৰিয়ালটো, যাৰ বাবে সংগীত আছিল দৈনন্দিন জীৱনৰ এক অন্যতম মূল অংশ।

দাদ্ৰাছানে ২০১০ চনত ১৩ বছৰ বয়সত নিজ পৰিয়ালৰ সৈতে মালয়েছিয়াৰ কুৱালালামপুৰলৈ প্ৰব্ৰজন কৰে আৰু ইয়াৰ দুবছৰ পাছত ১৫ বছৰ বয়সত তেওঁ অষ্ট্ৰেলিয়াৰ মেলবৰ্ণলৈ স্থানান্তৰিত হয়। তাত ১৬ বছৰ বয়সৰপৰা তেওঁ গীত গাবলৈ আৰম্ভ কৰে। ২০১৫ চনত ইৰানীয়সকলৰ মাজত ইনষ্টাগ্ৰাম জনপ্ৰিয় হৈ পৰাৰ সময়তে তেওঁ নিজৰ ইনষ্টাগ্ৰাম পেজত ইৰানীয় আৰু বিদেশী গীতৰ ডাবিং বা কভাৰ ভিডিঅ’ পোষ্ট কৰি অতি কম সময়ৰ ভিতৰতে জনপ্ৰিয়তা অৰ্জন কৰে।

কৰ্মজীৱন

দাদ্ৰাছানৰ কৰ্মজীৱন অষ্ট্ৰেলিয়ান একাডেমীৰপৰা আৰম্ভ হৈছিল আৰু তেওঁ 'ছেনিক' গোটত নিজৰ প্ৰথম গায়িকা জীৱন আৰম্ভ কৰিছিল। অষ্ট্ৰেলিয়াত ৰেকৰ্ডিং কৰা তেওঁৰ প্ৰথমটো গীত আছিল ছেনিক গোটৰ সৈতে, যাৰ নাম আছিল গ’ল্ডেন ড্ৰিমছ। দাদ্ৰাছানৰ দ্বিতীয়টো গীত আছিল ৰাষ্ট্ৰীয় দলৰ বাবে এটা সমবেত সংগীত, যিয়ে চিনা ৱালিউল্লাহ, মেক্স আমিনী আৰু ভইচ অৱ আমেৰিকা নেটৱৰ্ককে ধৰি কেইবাগৰাকীও ইৰানীয় কণ্ঠশিল্পী আৰু পৰিৱেশকৰ দৃষ্টি আকৰ্ষণ কৰিছিল। মতানৈক্যৰ বাবে ৯ মাহৰ পিছত তেওঁ গোটটো এৰি দিয়ে।

২০১৭ চনৰ আগষ্ট মাহত তেওঁ নিজৰ প্ৰথমটো স্বতন্ত্ৰ গীত মিডনি ডুছেট দৰম মুকলি কৰে। ২০১৮ চনৰ এপ্ৰিল মাহত, তেওঁৰ ২০বছৰীয়া জন্মদিনৰ কেইদিনমান পাছত তেওঁ আজ ইন শ্বাহৰ বৰো নামৰ এটা গীত মুকলি কৰে, যিয়ে ব্যাপক সঁহাৰি লাভ কৰে আৰু তেওঁৰ পেছাদাৰী কৰ্মজীৱনৰ আনুষ্ঠানিক আৰম্ভণি চিহ্নিত কৰে।

দাদ্ৰাছানৰ গীত কু তা বিয়াদ-এ ৰেডিঅ' জাভানত ৪৩ নিযুততকৈও অধিক প্লে আৰু ইউটিউবত ৬ নিযুত দৰ্শন লাভ কৰিছিল আৰু আমো হাছান গীতটোৱে ৰেডিঅ' জাভানত ৬০ নিযুততকৈও অধিক প্লে লাভ কৰিছিল।

২০২২ চনৰ ইৰানৰ বিক্ষোভৰ (মাহছা আমিনীৰ প্ৰতিবাদ) সময়ত, দাদ্ৰাছানে ইৰানৰ জনসাধাৰণ আৰু প্ৰতিবাদকাৰীৰ ওপৰত হোৱা দমন-পীড়ন তথা মাহছা আমিনীৰ মৃত্যুৰ বিৰুদ্ধে একাত্মতা প্ৰকাশ কৰি নিজৰ চুলি চুটি কৰি কাটি পেলাইছিল, যিয়ে সংবাদ মাধ্যমত ব্যাপক চৰ্চা লাভ কৰিছিল।

তথ্যসূত্ৰ

শ্ৰেণী:ইৰানৰ ব্যক্তি
শ্ৰেণী:গায়িকা
কোষকান্ত দেৱগোস্বামী

কোষকান্ত দেৱগোস্বামী অসমৰ মাজুলীৰ পৰম্পৰাগত মুখাশিল্পৰ এগৰাকী যশস্বী শিল্পী তথা চামগুৰি সত্ৰৰ সত্ৰাধিকাৰ। চিত্ৰকলা আৰু ভাস্কৰ্যৰ ক্ষেত্ৰত জীৱনজোৰা সাধনাৰ স্বীকৃতি স্বৰূপে ২০১৩ চনত দেৱগোস্বামী প্ৰণৱ বৰুৱা শিল্পী বঁটা প্ৰদান কৰা হয়।

জীৱন

১৯৩২ চনৰ ১৬ জুনত মাজুলীৰ চামগুৰি সত্ৰত দেৱগোস্বামীয়ে জন্মগ্ৰহণ কৰে। তেওঁৰ পিতৃৰ নাম ৰোষেশ্বৰ গোস্বামী। তেওঁ মাজুলীতে আনুষ্ঠানিক শিক্ষা গ্ৰহণ কৰে। শৈশৱতে কোষকান্ত দেৱগোস্বামী সত্ৰীয়া শিক্ষাৰে দীক্ষিত হয়। সত্ৰত দৈনন্দিন দেখি অহা সত্ৰীয়াসকলৰ হস্তশিল্প, চাৰুকলা আদিৰ প্ৰতি আকৰ্ষিত হৈ তেওঁ মুখাশিল্পৰ প্ৰশিক্ষণ লাভ কৰে। মুখাশিল্পৰ উপৰিও কোষকান্ত দেৱগোস্বামীয়ে নাট্যকাৰ হিচাপেও আত্মপ্ৰকাশ কৰে।
অসমত সত্ৰীয়া কৃষ্টি-সংস্কৃতিৰ প্ৰচাৰ-প্ৰসাৰ, সংৰক্ষণ কৰাৰ বাবে তেওঁৰ অৱদান উল্লেখযোগ্য।

অৱদান

শিল্প-ভাস্কৰ্য্য

ৰচিত নাট

শ্ৰীকৃষ্ণৰ কলংক মোচন
ব্ৰহ্মলোক
দ্ৰৌপদীৰ সতীত্ব পৰীক্ষা
অঘাসুৰ বধ
দশাৱতাৰ মুখা ভাওনা

বটাঁ আৰু সন্মান

২০০৩ চনত ভাৰত চৰকাৰে সংগীত নাটক একাডেমী বঁটা
২০১৩ চনত প্ৰণৱ বৰুৱা শিল্পী বটাঁ

তথ্যসূত্ৰ

শ্ৰেণী:অসমৰ ব্যক্তি
শ্ৰেণী:সত্ৰাধিকাৰ
শ্ৰেণী:জীৱিত ব্যক্তি
শ্ৰেণী:সংগীত নাটক একাডেমী বঁটা বিজয়ী
জেমা চান

জেমা চান (ইংৰাজী: Gemma Chan; জন্ম: ২৯ নৱেম্বৰ, ১৯৮২) এগৰাকী ইংৰাজ অভিনেত্ৰী। অক্সফৰ্ডৰ ৱৰ্চেষ্টাৰ কলেজৰ স্নাতক চানে ২০০০ চনৰ শেষৰফালে অভিনয় জীৱন আৰম্ভ কৰিছিল আৰু ২০০৯ চনত তেওঁৰ চলচ্চিত্ৰ জগতত অভিষেক ঘটিছিল। চেনেল ৪-ৰ কল্পবিজ্ঞান ধাৰাবাহিক হিউমেনছ (২০১৫–২০১৮)-ত মুখ্য চৰিত্ৰত অভিনয় কৰি তেওঁ চৰ্চালৈ আহে। পৰৱৰ্তী সময়ত ক্ৰেজী ৰিচ এছিয়ানছ আৰু মেৰী কুইন অৱ স্কটছ (দুয়োখন ২০১৮) বোলছবিৰ জৰিয়তে তেওঁ বিশেষ খ্যাতি অৰ্জন কৰে।

চানে ইয়াৰ পিছত মাৰ্ভেল চিনেমেটিক ইউনিভাৰ্চৰ ছবি কেপ্তেইন মাৰ্ভেল (২০১৯) আৰু এটাৰনেলছ (২০২১)-ত ক্ৰমে মিন-আৰ্ভা আৰু চাৰ্চিৰ চৰিত্ৰত অভিনয় কৰে। তেওঁ অলিভিয়া ৱাইল্ডৰ মনস্তাত্ত্বিক থ্ৰিলাৰ ডাণ্ট ৱৰী ডাৰ্লিং (২০২২) আৰু গেৰেথ এডৱাৰ্ডছৰ কল্পবিজ্ঞান চলচ্চিত্ৰ দ্য ক্ৰিয়েটৰ (২০২৩)-টো অভিনয় কৰিছে। ডিজনীৰ এনিমেটেড ছবি ৰায়া এণ্ড দ্য লাষ্ট ড্ৰেগন (২০২১)-ত তেওঁ এটা কণ্ঠ চৰিত্ৰত অভিনয় কৰিছিল। অভিনয়ৰ বাহিৰেও চানক এগৰাকী ফেশ্বন আইকন হিচাপে গণ্য কৰা হয়।

প্ৰাৰম্ভিক জীৱন আৰু শিক্ষা

চানৰ জন্ম দক্ষিণ-পূব লণ্ডনৰ চাউথৱাৰ্কৰ গাইছ হস্পিটেলত হৈছিল।

লণ্ডনৰ ব্ৰমলী বৰোৰ লক্সবটম নামৰ উপনগৰখনত ডাঙৰ-দীঘল হোৱা চানে ওৰ্পিংটনৰ নিউষ্টেড উড স্কুল ফৰ গাৰ্লছত অধ্যয়ন কৰিছিল। ইয়াৰ পিছত তেওঁ অক্সফৰ্ডৰ ৱৰ্চেষ্টাৰ কলেজৰপৰা আইন বিভাগত স্নাতক ডিগ্ৰী লাভ কৰে। কিন্তু অভিনয় জীৱন গঢ়াৰ মানসেৰে তেওঁ সেই সুযোগ প্ৰত্যাখ্যান কৰে আৰু ড্ৰামা চেণ্টাৰ লণ্ডনত প্ৰশিক্ষণ গ্ৰহণ কৰে।

২০১৩ চনৰ ছেপ্টেম্বৰ মাহত চেণ্ট্ৰেল লণ্ডনৰ অল্ড বেইলীত পুটনী ব্ৰীজ টিউব ষ্টেচনৰ বাহিৰত সংঘটিত হোৱা এটা মাৰাত্মক ছুৰিকাঘাতৰ সাক্ষী হিচাপে চান উপস্থিত হৈছিল।

চান আৰ্চেনাল ফুটবল ক্লাবৰ এগৰাকী সমৰ্থক।

ৰাজনৈতিক দৃষ্টিভংগী

চান আৰু কুপাৰে ২০১৮ চনৰ অক্টোবৰ মাহত 'পিপলছ ভোট মাৰ্চ'ত অংশগ্ৰহণ কৰি ব্ৰেক্সিট প্ৰত্যাহাৰ চুক্তিৰ ওপৰত দ্বিতীয়বাৰৰ বাবে গণভোট অনুষ্ঠিত কৰাৰ প্ৰতি সমৰ্থন প্ৰকাশ কৰিছিল। তেওঁ যুক্তৰাজ্যৰ কনজাৰ্ভেটিভ আৰু লেবাৰ — এই দুয়োটা ৰাজনৈতিক দলৰ নেতৃত্ব বাছনি কৰাৰ প্ৰক্ৰিয়াক সমালোচনা কৰিছে।

তথ্যসূত্ৰ

বাহ্যিক সংযোগ

Gemma Chan at Rotten Tomatoes

শ্ৰেণী:বৃটিছ অভিনেত্ৰী
তাশি চোদেন

তাশি চোদেন চম্বাল (বা: তাশি চম্বাল দৰ্জী; জন্ম ২৯ মাৰ্চ ১৯৯৮) এজনী ভূটানী ম’ডেল আৰু সৌন্দৰ্য্য প্ৰতিযোগিতা খিতাপধাৰী। ২০২২ চনত, তেওঁ মিছ ভূটান খিতাপ জিকিছিল, আৰু মিছ ইউনিভাৰ্ছ প্ৰতিযোগিতাত ভূটানৰ প্ৰতিনিধিত্ব কৰিছিল। তেওঁ ভূটানৰ প্ৰথম গৰাকী মুকলিভাৱে সমকামী ব্যক্তিৰ ভিতৰত অন্যতম।

প্ৰাৰম্ভিক জীৱন

তাশি চোদেনৰ মাতৃ, কিনলে ৱাংমো, ৱাংডুৱে ফ’ড্ৰাংত ব্যৱসায় কৰিছিল, আৰু তেওঁৰ পিতৃ চম্বাল খাম অঞ্চলৰ তিব্বতৰ এক ব্যৱসায়ী আছিল। তেওঁৰ পিতৃ-মাতৃ থিম্পুত মিলিত হৈছিল, আৰু তেওঁলোকৰ কন্যা জন্মৰ পিছত, পৰিয়ালটো ভাৰতৰ নাগালেণ্ড ৰাজ্যলৈ গুচি যায়। পিছত তেওঁ মাতৃৰ লগত পুনৰ ৱাংডুৱে ফ’ড্ৰাংলৈ উভতি আহে। তেওঁৰ পিতৃ তেওঁৰ ৪ বছৰ বয়সত মৃত্যু হয়, আৰু তেওঁৰ মাতৃ পুনৰ বিবাহ কৰে। ১৪ বছৰ বয়সত, তেওঁৰ মাতৃৰো মৃত্যু হয়। তেওঁ তেওঁৰ খুৰী আৰু আইতাৰ তত্ত্বাৱধানত ডাঙৰ হয়।

তাশি চোদেনে পাৰো জিলা আৰু ৱাংডুৱে ফ’ড্ৰাংৰ বিভিন্ন বিদ্যালয়ত অধ্যয়ন কৰিছিল। উচ্চ শিক্ষাৰ সলনি তেওঁ ম’ডেলিং আৰু অভিনয়ক জীৱিকা হিচাপে বাছি লয়। ১৫ বছৰ বয়সত তেওঁ ম’ডেলিং আৰম্ভ কৰে আৰু বহু ৰাষ্ট্ৰীয় তথা আন্তঃৰাষ্ট্ৰীয় প্ৰতিযোগিতাত অংশগ্ৰহণ কৰে। ৪ জুন ২০২২ তাৰিখে, তেওঁ মিছ ভূটান খিতাপ লাভ কৰে।

ব্যক্তিগত জীৱন

১৫ বছৰ বয়সতে তেওঁ নিজকে উভলিঙ্গ প্ৰবণ বুলি ঘোষণা কৰিছিল। ভূটানত ২০১৯ চনত সমকামিতা অপৰাধ মুক্ত কৰা হয়, আৰু ২০২১ চনত এই আইন কাৰ্যকৰী হয়। ২০২১ চনৰ জুন মাহত (Pride Month), তাশি চোদেনে তেওঁৰ পৰিয়াল আৰু সমাজৰ আগত খোলাখুলি নিজকে সমকামী হিচাপে পৰিচয় দিয়ে।

উল্লেখযোগ্য ভাষণ

২০২২ চনৰ ৯ জুন, তাশি চোদেনে সংযুক্ত ৰাষ্ট্ৰৰ সহায়ত অনুষ্ঠিত Bhutan Dialogues মঞ্চত লৈ "লিংগ আৰু যৌন বৈচিত্ৰ্যৰ চেতনা" বিষয়ত বক্তৃতা প্ৰদান কৰে।

বাহ্যিক সংযোগ

তাশি চোদেন চম্বাল Instagramত

তথ্যসূত্ৰ

শ্ৰেণী:জীৱিত ব্যক্তি
শ্ৰেণী:এলজিবিটি সম্প্ৰদায়ৰ ব্যক্তি
শ্ৰেণী:ভূটানৰ ব্যক্তি
দিলৰুবা ইয়াছমিন ৰুহী

দিলৰুবা ইয়াছমিন ৰুহী (ইংৰাজী: Dilruba Yasmeen Ruhee; জন্ম: ২৫ মে’ ১৯৮৮) এগৰাকী বাংলাদেশী মডেল আৰু অভিনেত্ৰী।

প্ৰাৰম্ভিক জীৱন

ৰুহীৰ জন্ম বাংলাদেশৰ ঢাকাত হৈছিল। তেওঁ অগ্ৰণী স্কুল এণ্ড কলেজত বিজ্ঞান শাখাত অধ্যয়ন কৰিছিল যদিও পিছলৈ অৰ্থনীতি বিষয়লৈ সলনি কৰে। ইয়াৰ মাজতে তেওঁ ফেশ্বন ডিজাইনিঙৰ চুটি পাঠ্যক্ৰম গ্ৰহণ কৰে। ষষ্ঠ বা সপ্তম শ্ৰেণীত পঢ়ি থকাৰপৰাই তেওঁ চুবুৰীয়াৰ বাবে কাপোৰ ডিজাইন কৰিছিল আৰু ১৬ বছৰ বয়সৰপৰা নিজৰ কাপোৰ নিজেই ডিজাইন কৰিবলৈ লৈছিল। ২০০৯ চনত তেওঁ নৰ্থ চাউথ ইউনিভাৰ্চিটিৰপৰা অৰ্থনীতি বিষয়ত স্নাতক ডিগ্ৰী লাভ কৰে।

মডেলিং কেৰিয়াৰ

ৰুহীয়ে মডেল হিচাপে নিজৰ কেৰিয়াৰ আৰম্ভ কৰিছিল। ফটোগ্ৰাফাৰ ফাৰুক হেলাল আৰু ফেশ্বন ডিজাইনাৰ এমদাদ হকে ২০০৬ চনত ৰুহীৰ সম্ভাৱনা পোনপ্ৰথমে চিনাক্ত কৰিছিল আৰু তেওঁক ৰেম্প, প্ৰিণ্ট মিডিয়া আৰু টিভি বিজ্ঞাপনৰ বাবে মডেলিং জগতত প্ৰৱেশ কৰাইছিল। ২০০৬ চনৰ মাৰ্চ মাহত তেওঁ মডেলিং আৰম্ভ কৰে আৰু 'বঙলাৰ মেলা' আছিল তেওঁৰ প্ৰথম কাম। ইয়াৰ পিছত তেওঁ ঢালিউডৰ চলচ্চিত্ৰলৈ মনোযোগ দিয়ে। তেওঁ 'বৃত্তেৰ ভিতৰে একা', 'স্বপ্নমুখ', 'অচেনা মানুষ', 'অৱগুণ্ঠন' আৰু 'লাভ' ছবিত অভিনয় কৰে। তেওঁ 'সন্ধ্যা' নামৰ টেলিভিছন নিৰ্মাণত এগৰাকী এনজিঅ' কৰ্মীৰ চৰিত্ৰত অভিনয় কৰিছিল। ইয়াৰ উপৰি তেওঁ পৰিচালক আবু ছৈয়দৰ সৈতে বাংলাদেশৰ মুক্তি যুদ্ধৰদ্বাৰা অনুপ্ৰাণিত 'জন্ম আমাৰ' নাটকত কাম কৰিছে।

ৰুহীৰ মুক্তিপ্ৰাপ্ত প্ৰথমখন চলচ্চিত্ৰ আছিল মুনছুৰ আলীৰ 'সংগ্ৰাম'। ১৯৭১ চনৰ স্বাধীনতা যুদ্ধৰ পটভূমিত নিৰ্মিত এই ছবিখনত তেওঁ এগৰাকী ধৰ্ষিতা হিন্দু মহিলাৰ চৰিত্ৰ ৰূপায়ণ কৰিছিল। ইয়াত তেওঁ মাহফুজ আহমেদ আৰু জয়া আহছানৰ সৈতে অভিনয় কৰিছিল।

২০১৪ চনৰ জুন মাহত ৰুহীৰ বিবিচি এছিয়ান নেটৱৰ্কত নাদিয়া আলীয়ে সাক্ষাৎকাৰ গ্ৰহণ কৰিছিল। ২০১৫ চনৰ ছেপ্টেম্বৰ মাহত তেওঁ লণ্ডন বেংগলী ফিল্ম ফেষ্টিভেলৰ (LBFF) আঁত ধৰিছিল।

ব্যক্তিগত জীৱন

২০১১ চনৰ ডিচেম্বৰ মাহত 'সংগ্ৰাম' চলচ্চিত্ৰখনত কাম কৰি থকাৰ সময়তে ৰুহীয়ে ব্ৰিটিছ চলচ্চিত্ৰ পৰিচালক মুনছুৰ আলীক লগ পায় আৰু তেওঁলোকৰ মাজত বন্ধুত্ব গঢ়ি উঠে। ২০১৪ চনৰ ৩ ছেপ্টেম্বৰত বাংলাদেশৰ ঢাকাত ৰুহীয়ে মুনছুৰ আলীৰ সৈতে বিবাহপাশত আবদ্ধ হয়। ইয়াৰ পিছত ৪ ছেপ্টেম্বৰত তেওঁলোকৰ গা-ধন দিয়া অনুষ্ঠান আৰু ৫ ছেপ্টেম্বৰত বিবাহৰ অভ্যৰ্থনা অনুষ্ঠিত হয়। ৰুহীয়ে বৰ্তমান ঢাকা আৰু লণ্ডন— দুয়োখন চহৰতে বসবাস কৰে।

তথ্যসূত্ৰ

বাহ্যিক সংযোগ

শ্ৰেণী:বাংলাদেশৰ অভিনেত্ৰী
শ্ৰেণী:মডেল
নাইকি দেৱী

নাইকি দেৱী ১১৭৫ চনৰপৰা চাউলুক্য বংশৰ প্ৰতিনিধি ৰাণী আছিল যেতিয়া তেওঁৰ পুত্ৰ দ্বিতীয় মূলৰাজাৰ শৈশৱ কালত আছিল। তেওঁ চাউলুক্য ৰজা অজয়পালৰ ৰাণী আছিল। গুজৰাটত ঘূৰিদ আক্ৰমণক প্ৰতিহত কৰাৰ বাবেও তেওঁ জনপ্ৰিয়ভাৱে পৰিচিত।

প্ৰাথমিক জীৱন

তেওঁৰ আগৰ জীৱনৰ বিষয়ে বিশেষ জনা নাযায়, মেৰুটুংগাৰ প্ৰবন্ধচিন্তামণিৰ মতে তেওঁ আছিল পৰমৰ্দীৰ কন্যা। এটা তত্ত্বই এই পৰমৰ্দীক কদম্ব ৰজা পেৰমাদি-দেৱ বুলি চিনাক্ত কৰিছে যদিও ইতিহাসবিদ অশোকে কুমাৰ মজুমদাৰৰ মতে তেওঁ সম্ভৱতঃ চাণ্ডেলা ৰজা পৰমৰ্দিৰ (ৰাজত্ব প্ৰায় ১১৬৫-১২০৩ খ্ৰীষ্টাব্দ) কন্যা আছিল।

চাউলুক্য শাসক অজয়পালৰ লগত বিবাহপাশত আবদ্ধ হৈ মুলৰাজা নামেৰে পুত্ৰ সন্তান জন্ম দিয়ে, যি পিছলৈ পিতৃৰ মৃত্যুৰ পাছত শিশু অৱস্থাত সিংহাসনৰ অধিকাৰী হয়। ১১৭৫ চনত যেতিয়া তেওঁৰ পুত্ৰই পিতৃৰ পিছত ৰজা হয়, তেতিয়া পুত্ৰৰ কম বয়স বাবে তেওঁৰ মাতৃ ৰাজ্যৰ প্ৰতিনিধি ৰাণী হয়।

ঘূৰিদ আক্ৰমণ

১১৭৫ চনত ঘোৰৰ মহম্মদে সিন্ধু নদী পাৰ হৈ মুলতান আৰু উচ দখল কৰাৰ পাছত ১১৭৮ চনত থাৰ মৰুভূমিৰ মাজেৰে বৰ্তমানৰ গুজৰাটত প্ৰৱেশ কৰে। ঘোৰৰ মহম্মদে দ্বিতীয় মুলাৰাজা আৰু নাদোল, জালৌৰ আৰু আবুৰ ৰাজপুত সহযোগীসকলে কাছাৰাদাৰ যুদ্ধত পৰাস্ত কৰে। যুদ্ধৰ স্থান আবু পাহাৰৰ পাদদেশৰ ওচৰৰ কায়ন্দ্ৰ নামৰ এখন গাঁও বুলি চিনাক্ত কৰা হৈছে। পাৰ্চী বুৰঞ্জীবিদ মিনহাজ আল-চিৰাজ আৰু ফেৰিষ্টাই উল্লেখ কৰিছে যে ঘোৰৰ মহম্মদক দ্বিতীয় ভীমা (মুলাৰাজাৰ ভাতৃ আৰু উত্তৰাধিকাৰী)দ্বাৰা পৰাস্ত হৈছিল যদিও এপিগ্ৰাফিক প্ৰমাণে নিশ্চিত কৰিছিল যে ঘূৰিদ আক্ৰমণৰ সময়ত দ্বিতীয় মুলাৰাজাই শাসন কৰিছিল।

পিছৰ মেৰুটুংগাৰ বিৱৰণীত কোৱা হৈছে যে নাইকি দেৱীয়ে নিজৰ পুত্ৰ মূলৰাজাক কোলাত লৈ চাউলুক্য সেনাৰ নেতৃত্বত গৈ গাড়ৰাঘাট পাছত ঘূৰিদ বাহিনীক পৰাস্ত কৰি পুত্ৰৰ বাবে "গজনীৰ ৰজাৰ বিজয়ী" উপাধি লাভ কৰে। কিন্তু অশোকে কুমাৰ মজুমদাৰে মেৰুতুংগাৰ লেখাক সমালোচনা কৰে, যিয়ে পৌৰাণিক কাহিনী ব্যৱহাৰ কৰি পাঠকক মোহিত কৰা বুলি।

জনপ্ৰিয় সংস্কৃতিত

২০২২ চনৰ গুজৰাটী ঐতিহাসিক ছবি নায়িকা দেৱী: দ্য ৱাৰিয়ৰ কুইনত খুছি শ্বাহে নাইকি দেৱীৰ চৰিত্ৰত অভিনয় কৰিছে।

তথ্যসূত্ৰ

শ্ৰেণী:ভাৰতীয় নাৰী
ছাৰাহ-জেন ডিয়াছ

ছাৰাহ-জেন ডিয়াছ (ইংৰাজী: Sarah-Jane Dias) এগৰাকী ভাৰতীয় অভিনেত্ৰী, টিভি হোষ্ট, ভিডিঅ' জকী, মডেল আৰু সৌন্দৰ্য প্ৰতিযোগিতাৰ খিতাপধাৰী। তেওঁ ২০০৭ চনত ফেমিনা মিছ ইণ্ডিয়া ৱৰ্ল্ডৰ খিতাপ জয় কৰিছিল আৰু মিছ ৱৰ্ল্ড ২০০৭ত ভাৰতক প্ৰতিনিধিত্ব কৰিছিল। ইয়াৰ উপৰি তেওঁ চেনেল ভিৰ এগৰাকী ভিডিঅ' জকী আছিল।

প্ৰাৰম্ভিক জীৱন

ছাৰাহ-জেন ডিয়াছৰ জন্ম ওমানৰ মাছকটত এটা কোংকণী ভাষী গোৱানীজ কেথলিক পৰিয়ালত হৈছিল। তেওঁৰ পিতৃ ইউষ্টাচ ডিয়াছ অইলফিল্ডছ চাপ্লাই চেণ্টাৰৰ এজন মাৰ্কেটিং মেনেজাৰ আৰু মাতৃৰ নাম আছিল য়োলেণ্ডা। তেওঁৰ এলিনা ৰোজ ডিয়াছ নামৰ এগৰাকী ভগ্নীও আছে।

ডিয়াই দশম শ্ৰেণীলৈকে ইণ্ডিয়ান স্কুল অল ৱাদী অল কবীৰত অধ্যয়ন কৰিছিল আৰু তাৰ পিছত ইণ্ডিয়ান স্কুল মাছকটত একাদশ আৰু দ্বাদশ শ্ৰেণীত ভৰ্তি হয়। ইয়াৰ পিছত তেওঁ মুম্বাইৰ চেইণ্ট এণ্ড্ৰিউজ কলেজত উচ্চশিক্ষা গ্ৰহণ কৰে। ২০০৭ চনত মিছ ইণ্ডিয়া ৱৰ্ল্ড খিতাপ জয় কৰাৰ পূৰ্বে তেওঁ ১৯৯৭ চনত মিছ ইণ্ডিয়া ওমান খিতাপ জয় কৰিছিল। ২১ বছৰ বয়সত তেওঁ এটা টিভি প্ৰতিভানুসন্ধান অনুষ্ঠানত জয়ী হয়, যিয়ে তেওঁক চেনেল ভিৰ এটা অনুষ্ঠানত উপস্থাপিকা হিচাপে কাম কৰাৰ সুযোগ দিছিল। ইয়াৰ পিছত তেওঁ সেই নেটৱৰ্কৰ ছুপাৰ মডেল সন্ধানৰ টিভি শ্ব' গেট গৰ্জিয়াছৰ হোষ্ট হৈ পৰে।

২০০৬ চনত ডিয়াছে অষ্ট্ৰেলিয়াৰ ৰক গ্ৰুপ আইএনএক্সএছ ৰ তেওঁলোকৰ এলবাম চুইচৰ অন্তৰ্গত "নেভাৰ লেট ইউ গো" গীতটোৰ মিউজিক ভিডিঅ'ত অভিনয় কৰিছিল।

পিছৰ বছৰত ডিয়াছে ফেমিনা মিছ ইণ্ডিয়া ২০০৭ত অংশগ্ৰহণ কৰে। তেওঁ পৰৱৰ্তী সময়ত ফেমিনা মিছ ইণ্ডিয়া ৱৰ্ল্ড ২০০৭ খিতাপ অৰ্জন কৰে আৰু মিছ ৱৰ্ল্ড ২০০৭ত দেশক প্ৰতিনিধিত্ব কৰে যদিও কোনো স্থান লাভ কৰিবলৈ সক্ষম হোৱা নাছিল।

তথ্য সংগ্ৰহ

বাহ্যিক সংযোগ

Official website

শ্ৰেণী:ভাৰতীয় অভিনেত্ৰী
জয়ন্তী

জয়ন্তী (, ) হিন্দু পৌৰাণিক কাহিনীৰ এটা চৰিত্ৰ। তেওঁ দেৱৰ ৰজা আৰু স্বৰ্গৰ শাসক ইন্দ্ৰ আৰু তেওঁৰ পত্নী শচীৰ কন্যা।

জয়ন্তীক শুক্ৰ গ্ৰহৰ দেৱতা আৰু অসুৰৰ গুৰু শুক্ৰৰ পত্নী বুলি বৰ্ণনা কৰা হৈছে। তেওঁলোকৰ মিলনৰ ফলত এগৰাকী কন্যা দেৱায়নীৰ জন্ম হয়।
জয়ন্তীক জয়ন্তৰ ভগ্নী বুলিও বৰ্ণনা কৰা হৈছে।
তেওঁক কেতিয়াবা শুক্ৰৰ আন এগৰাকী পত্নী উৰ্জ্জস্বতীৰ সৈতে চিনাক্ত কৰা হয়। দেৱী ভাগৱত পুৰাণ, আৰু পদ্ম পুৰাণ।

কিংবদন্তী

মৎস্য পুৰাণত দেৱতাৰ লগত যুদ্ধত অসুৰ প্ৰায় ধ্বংস হোৱা বুলি বৰ্ণনা কৰা হৈছে। তেওঁলোকৰ গুৰু, শুক্ৰই শিৱ দেৱতাক সন্তুষ্ট কৰিবলৈ আৰু নতুন শক্তি আহৰণ কৰি অসুৰসকলক প্ৰলয়ৰ পৰা পুনৰুজ্জীৱিত কৰিবলৈ কৈলাস পৰ্বতলৈ যায়। শুক্ৰই তীব্ৰ তপস্যা (তপ) কৰে। দেৱতাসকলে শুক্ৰৰ মাতৃ কাব্যমতৰ দ্বাৰা বাকী থকা অসুৰ আৰু তেওঁলোকৰ আশ্ৰয় ধ্বংস কৰিবলৈ চেষ্টা কৰে। কিন্তু হত্যা কৰা কাব্যমতাৰ পুনৰুত্থানৰ পিছত দেৱৰ ৰজা ইন্দ্ৰই চিন্তিত হৈ পৰে যে শুক্ৰৰ সফলতাৰ লগে লগে অসুৰবোৰে পুনৰ গোট খাই পুনৰ আক্ৰমণ কৰিব। তেওঁ কন্যা জয়ন্তীক শুক্ৰৰ সেৱা কৰিবলৈ আৰু ইন্দ্ৰৰ সুবিধাৰ বাবে যিকোনো সম্ভৱপৰ কাম কৰিবলৈ পঠিয়াই দিয়ে।

দেৱী ভাগৱত পুৰাণত ইন্দ্ৰই জয়ন্তীক ঋষিৰ তপস্যাত ব্যাঘাত জন্মাবলৈ প্ৰলোভিত কৰিবলৈ নিৰ্দেশ দিয়ে। দেউতাকৰ আচাৰ-ব্যৱহাৰত জয়ন্তী অসন্তুষ্ট, কিন্তু তথাপিও তেওঁৰ আদেশক সন্মান কৰিবলৈ কৈলাসৰ ওচৰলৈ যায়। কৈলাসত শুক্ৰৰ দাসী হৈ নিষ্ঠাৰে তেওঁৰ সেৱা কৰে। জয়ন্তীয়ে তেওঁক কলৰ পাতেৰে বিচনী কৰি, তেওঁক খোৱাৰ বাবে শীতল সুগন্ধি পানী সংগ্ৰহ কৰে আৰু তেওঁৰ পূজাৰ বাবে সতেজ ফুল আৰু দৰ্ভা ঘাঁহ গোটাই লয়। জয়ন্তী গৰমৰ মাজতো থিয় হৈ ওপৰৰ কাপোৰখন ব্যৱহাৰ কৰি ঋষিক ছাঁ দিয়ে। তেওঁক শুবলৈ গৰম বিছনা এখন সাজু কৰি দিয়ে আৰু টোপনি নোহোৱালৈকে বিচি দিয়ে। ঋষিক সন্তুষ্ট কৰিবলৈও মধুৰ কথা কয়। জয়ন্তীয়ে তেওঁক কৰ্তব্যপৰায়ণ শিষ্য হিচাপে সেৱা আগবঢ়ায় আৰু শুক্ৰৰ তপস্যাত ব্যাঘাত জন্মাবলৈ পিতৃৰ নিৰ্দেশনা অমান্য কৰে।

মৎস্য পুৰাণত জয়ন্তীয়ে পিতৃৰ আদেশ পালন কৰে। হাজাৰ বছৰৰ পাছত শিৱ শুক্ৰৰ আগত উপস্থিত হৈ তেওঁৰ ইচ্ছামতে ক্ষমতা প্ৰদান কৰে। এজন আনন্দিত শুক্ৰই জয়ন্তীৰ লগত কথা পাতে আৰু তাইৰ সেৱাৰ পুৰস্কাৰ প্ৰদান কৰাৰ প্ৰতিশ্ৰুতি দিয়ে। তাইৰ অনুৰোধত সি তাইক বিয়া কৰাই দহ বছৰ তাইৰ লগত সময় কটায়। শুক্ৰই যাদুৰ এটা খোলা সৃষ্টি কৰে যাতে তেওঁলোক জগতৰ বাবে অদৃশ্য হৈ পৰে আৰু অবিক্ষিপ্ত হৈ থাকে। আন সংস্কৰণত জয়ন্তীয়ে শুক্ৰক অনুৰোধ কৰে যে তেওঁলোকৰ চাৰিওফালে এটা কুঁৱলী সৃষ্টি কৰক যাতে তেওঁলোকৰ প্ৰেমৰ সম্পৰ্ক পৃথিৱীৰ পৰা লুকুৱাই ৰখা হয়। পদ্মপুৰাণত এই সময়সীমা দহৰ পৰিৱৰ্তে এশ বছৰলৈ বৃদ্ধি কৰা হৈছে।

দহ বছৰৰ পাছত শুক্ৰ নিজৰ প্ৰতিজ্ঞাৰ পৰা মুক্ত হয় আৰু জয়ন্তীয়ে তেওঁক নিজৰ শিষ্য দানৱৰ ওচৰলৈ যাবলৈ অনুমতি দিয়ে। মৎস্য পুৰাণ আৰু ব্ৰহ্মণ্ড পুৰাণত উল্লেখ আছে যে দম্পতীৰ মিলনৰ ফলত দেৱায়নী নামৰ এগৰাকী কন্যা জন্ম হয়।
হিন্দু মহাকাব্য মহাভাৰতত দেৱায়নীৰ জীৱনৰ বিশদ বিৱৰণৰ কথা মনত পেলোৱা হৈছে, য'ত তেওঁ জয়ন্তীৰ কন্যা বুলি উল্লেখ আছে। কিন্তু দেৱী ভাগৱত পুৰাণত মতানৈক্য প্ৰকাশ কৰি তেওঁক শুক্ৰৰ আন এগৰাকী পত্নী উৰ্জ্জস্বতীৰ কন্যা হিচাপে চিত্ৰিত কৰা হৈছে।

তথ্য সংগ্ৰহ

শ্ৰেণী:হিন্দু দেৱী
চৈয়দ ছাদুল্লা

চৈয়দ ছাদুল্লা অসমৰ এগৰাকী কণ্ঠশিল্পী, গীতিকাৰ, অভিনেতা, আবৃত্তিকাৰ ,সুৰকাৰ তথা অনাতাঁ‌ৰ ঘোষক। ১৯৪৮ চনৰ ১ ফেব্ৰুৱাৰীত ডিব্ৰুগড় জিলাত তেওঁ জন্মগ্ৰহণ কৰে। তেওঁ আকাশবাণী ডিব্ৰুগড় কেন্দ্ৰৰ এগৰাকী ঘোষক আছিল।

প্ৰাৰম্ভিক জীৱন

ডিব্ৰুগড়ত জন্ম লাভ কৰা ছাদুল্লাই সৰুতে স্কুলীয়া শিক্ষা লাভ কৰিছিল শ্বিলঙত। সপ্তম শ্ৰেণীলৈকে শ্বিলঙত পঢ়া শুনা কৰি পাছৰ পৰ্য্যায়ৰ স্কুলীয়া শিক্ষা ডিব্ৰুগড়তে আৰম্ভ কৰে। কলেজীয়া শিক্ষা লাভ কৰে ডিব্ৰুগড় কানৈ কলেজৰ পৰা।

কৰ্মজীৱন

চৈয়দ ছাদুল্লা আছিল অল ইণ্ডিয়া ৰেডিঅ’ ডিব্ৰুগড়ৰ প্ৰথম বাতৰি পাঠক আৰু দূৰদৰ্শন, নেশ্যনেল জিঅ’গ্ৰাফিক আৰু ডিস্কভাৰী চেনেলত ১০০ৰো অধিক তথ্যচিত্ৰৰ ঘোষক। তেওঁ অল ইণ্ডিয়া ৰেডিঅ'ৰ এ গ্ৰেড গীতিকাৰ, প্ৰখ্যাত সংগীত ব্যৱস্থাপক, গীটাৰিষ্ট, আৰু নাট্যকাৰ। ছাদুল্লাই উষা মংগেশকাৰ, ড° ভূপেন হাজৰিকা, অনুপ জালোতা, পাৰবীন চুলতানা আদি বিখ্যাত কণ্ঠশিল্পীৰ গীতৰ বাবে গীটাৰ বজাইছে। আকাশবাণী ডিব্ৰুগড়ৰপৰা চল্লিছখনতকৈও অধিক তথ্যচিত্ৰ সম্প্ৰচাৰ কৰাৰ লগতে কেইবাখনো বঁটা বিজয়ী অনাতাঁৰ নাটক আৰু ধাৰাবাহিকৰ বাবে গল্প ৰচনা কৰিছে। ‘আলোপ সুৰ বিচাৰী’, ‘দেৱতা’, ‘গান্ধী’, ‘বিচাৰ’ আৰু ‘উৰুখা’ আদি তথ্যচিত্ৰৰ বাবে ৰাষ্ট্ৰীয় আৰু ৰাজ্যিক বঁটাৰে সন্মানিত হয়। ১৯৭৬ চনৰপৰা দীৰ্ঘদিন ধৰি ডিব্ৰুগড় ৰেডিঅ’ৰপৰা সম্প্ৰচাৰিত ‘বৰ্ণালী’ আৰু ‘ডাক পখিলী’ অনুষ্ঠানৰ বাবে তেওঁ শ্ৰুোতা ৰাইজৰপৰা উচ্চ প্ৰশংসা লাভ কৰিছিল। ১৯৭১ চনৰপৰা ১৯৭৫ চনলৈ ডিব্ৰুগড় ৰেডিঅ'ৰ ঘোষক, ১৯৭৫ চনৰপৰা ১৯৮৩ চনলৈ ষ্টাফ আৰ্টিষ্ট, ১৯৮৩ চনৰপৰা ১৯৮৫ চনলৈ মুম্বাই ৰেডিঅ'ৰ ষ্টাফ আৰ্টিষ্ট আৰু ১৯৮৫ চনৰপৰা ২০০৮ চনলৈকে ডিব্ৰুগড় ৰেডিঅ'ৰ ষ্টাফ আৰ্টিষ্ট হিচাপে কাৰ্যনিৰ্বাহ কৰিছিল। চৈয়দ ছাদুল্লাই ১৮০ ৰো অধিক গীতৰ সুৰ দিছিল।
শ্ৰী ছাদুল্লা এসময়ৰ জনপ্ৰিয় বেণ্ড দ্য কুইভাৰ্ছৰ সদস্য আছিল। বিশিষ্ট সাংস্কৃতিক কৰ্মী ভৱেশ গোস্বামী, নজিফুৰ ৰহমান, জিয়াউৰ ৰহমান, বিজু ফুকন, হেমন্ত দত্ত আদি ব্যক্তিসকলৰ সৈতে আৰম্ভ কৰিছিল সাংস্কৃতিক ক্ষেত্ৰখনৰ কাম ।
১৯৬৫ চনত এই ব্যক্তিসকলৰ সৈতে চৈয়দ ছাদুল্লাই ৰাজ্যৰ জনপ্ৰিয় সাংস্কৃতিক দল কুইভাৰ্চ (The Quivers) গঠন কৰিছিল ৷ এই সাংস্কৃতিক দলটোত গীটাৰ বজাইছিল চৈয়দ ছাদুল্লাই । এই দলটোৰ জৰিয়তে অসমৰ ইমূৰৰ পৰা সিমূৰলৈ সাংস্কৃতিক অনুষ্ঠান পৰিৱেশন কৰি অত্যন্ত জনপ্ৰিয় হৈ উঠে চৈয়দ ছাদুল্লা ।

পুৰষ্কাৰ তথা বঁটা

প্ৰখ্যাত গীতিকাৰ, সুৰকাৰ তথা বিশিষ্ট ৰেডিঅ' ব্যক্তিত্ব চৈয়দ ছাদুল্লাক শিৱসাগৰ জিলা সাহিত্য সভাই ২০২৫ চনৰ কেৰিমুদ্দিন আহমেদ সোঁৱৰণী শিল্পী বঁটা প্ৰদান কৰে।

মৃত্যু

অসমৰ প্ৰখ্যাত গায়ক, গীতিকাৰ, সুৰকাৰ, প্ৰাক্তন ৰেডিঅ' ঘোষক চৈয়দ ছাদুল্লাক ২৯ অক্টোবৰ ২০২৫ ত গুৱাহাটী চিকিৎসা মহাবিদ্যালয়ত ভৰ্তি কৰোৱা হয়। অসমীয়া সংগীত আৰু সংস্কৃতিলৈ অপৰিসীম অৱদান আগবঢ়োৱা প্ৰবীণ শিল্পীগৰাকীয়ে চিকিৎসালয়ত জীৱনৰ বাবে যুঁজ দিয়ে।
চিকিৎসালয়ৰ সূত্ৰই নিশ্চিত কৰে যে ছাদুল্লাৰ তেজৰ কৰ্কট ৰোগৰ গুৰুতৰ ৰূপ ক্ৰনিক লিম্ফোচাইটিক লিউকেমিয়া (CLL) ধৰা পৰিছিল, যাৰ ফলত হাইপ’ক্সিয়া সম্পৰ্কীয় জটিলতাই তীব্ৰ শ্বাস-প্ৰশ্বাসজনিত অসুবিধাৰ সৃষ্টি কৰিছিল। ২০২৫ চনৰ ৩০ অক্টোবৰৰ পুৱা ১০ বাজি ৩০ মিনিটত চৈয়দ ছাদুল্লাৰ দেহাৱসান ঘটে। মৃত্যুৰ সময়ত তেখেতৰ বয়স আছিল ৭৭ বছৰ।

তথ্য সংগ্ৰহ

শ্ৰেণী:সংক্ষিপ্ত জীৱনী
শ্ৰেণী:সুৰকাৰ
শ্ৰেণী:গীতিকাৰ
শ্ৰেণী:নাট্যকাৰ
শ্ৰেণী:অসমৰ ব্যক্তি
শ্ৰেণী:মৃত ব্যক্তি
তাণ্ডিয়া ভাষা

তাণ্ডিয়া ভাষা ইণ্ডোনেছিয়াৰ পাপুয়াৰ ধাৰণা কৰামতে চেণ্ডাৰৱাছিহ(গীলভিংক বে) পৰিয়ালৰ এটা বিলুপ্ত অষ্ট্ৰনেছিয়ান ভাষা। এই ভাষা কোৱা বেছিভাগ লোকেই ৱাণ্ডামেনলৈ স্থানান্তৰিত হৈছে। ১৯৯১ চনত পৃথিৱীত টাণ্ডিয়া ভাষা কোৱা মাত্ৰ দুজনহে আছিল, যি দুয়োজনেই ইণ্ডোনেছিয়াৰ ইৰিয়ান জয়া প্ৰদেশৰ ৱাণ্ডামেন উপদ্বীপৰ ৱোহচিমি নদীৰ ঠিক দক্ষিণে বাস কৰিছিল। ২০০৯ চনত ইয়াক জীৱন্ত ভাষা বুলি নিশ্চিত কৰা হয় যদিও ২০২৪ চনৰ ভিতৰত ভাষিক জৰীপকাৰী দলে ইয়াক বিলুপ্ত হোৱা বুলি ধৰা পেলায়।

তথ্য সূত্ৰ

শ্ৰেণী:ভাষা
শ্ৰেণী:বিলুপ্ত ভাষা
ৰত্না সিং

ৰাজকুমাৰী ৰত্ন সিং (জন্ম ২৯ এপ্ৰিল ১৯৫৯) এগৰাকী ভাৰতীয় ৰাজনীতিবিদ আৰু প্ৰাক্তন মন্ত্ৰী দীনেশ সিঙৰ কন্যা। ১৯৯৬, ১৯৯৯ আৰু ২০০৯ চনত কংগ্ৰেছ দলৰ পৰা তেওঁ তিনিবাৰকৈ প্ৰতাপগড়ৰ পৰা লোকসভালৈ সাংসদ হিচাপে নিৰ্বাচিত হয়৷ পৰৱৰ্তী সময়ত একেৰাহে দুটা লোকসভা নিৰ্বাচনত (২০১৪ আৰু ২০১৯) কংগ্ৰেছৰ টিকটত তৃতীয় স্থান লাভ কৰাৰ পিছত ২০১৯ চনৰ অক্টোবৰ মাহত ভাৰতীয় জনতা পাৰ্টিত যোগদান কৰে।

কৰ্মজীৱন

১৯৯৯ চনত প্ৰতাপগড়ৰ পৰা জয়ী হৈছিল যদিও ২০০৪ চনৰ নিৰ্বাচনত অক্ষয় প্ৰতাপ সিং ওৰফে গোপালজীৰ হাতত পৰাস্ত হৈছিল। ৰত্ন আৰু ৰঘুৰাজ প্ৰতাপ সিং দুয়োজনেই সম্পৰ্কীয় যদিও বিভিন্ন শাখাৰ পৰা আহিছে।

২০০৯ চনৰ ভাৰতীয় সাধাৰণ নিৰ্বাচনত ৰত্না সিঙে তেওঁৰ নিকটতম সমাজবাদী পাৰ্টিৰ প্ৰতিদ্বন্দ্বী অধ্যাপক শিৱকান্ত ওজাক ৩০,০০০ তকৈ অধিক ভোটত পৰাস্ত কৰি প্ৰতাপগড় সমষ্টি পুনৰ দখল কৰে। তৃতীয় স্থানত অক্ষয় প্ৰতাপ সিং, আৰু চতুৰ্থ স্থানত কাৰাগাৰৰ পৰা নিৰ্বাচন যুঁজি থকা বিখ্যাত অপৰাধী-ৰাজনীতিবিদ আতিক আহমেদ থাকে। ২০১৪ চনৰ ভাৰতীয় সাধাৰণ নিৰ্বাচনত তেওঁ আপনা দলৰ হৰিবংশ সিঙৰ হাতত পৰাস্ত হয়।

ব্যক্তিগত জীৱন

প্ৰাক্তন বৈদেশিক পৰিক্ৰমা মন্ত্ৰী দীনেশ সিঙৰ তেওঁ কনিষ্ঠ কন্যা। ৰাজস্থানৰ প্ৰতাপগড়ৰ জয়সিংহ ছিছোদিয়াৰ সৈতে তেওঁৰ বিবাহ হয়। দম্পতীটোৰ এটি পুত্ৰ ভুৱন্যু সিং আৰু এগৰাকী কন্যা তনুশ্ৰী কুমাৰী।

তথ্যসূত্ৰ

শ্ৰেণী:লোকসভাৰ সাংসদ
শ্ৰেণী:ভাৰতৰ মহিলা সাংসদ
শ্ৰেণী:দিল্লীৰ ব্যক্তি
ডাচেন মিউ অৱ ঝু

ডাচেন মিউ অৱ ঝু (ইংৰাজী: Duchess Mu of Xu; সক্ৰিয়: খ্ৰীষ্টপূৰ্ব সপ্তম শতিকা) ৱেই ৰাজ্যৰ এগৰাকী ৰাজকুমাৰী আছিল, যিয়ে ঝু ৰাজ্যৰ শাসক ড্যুক মিউৰ সৈতে বিবাহপাশত আৱদ্ধ হৈছিল। তেওঁ চীনা ইতিহাসৰ প্ৰথমগৰাকী নথিভুক্ত মহিলা কবি আছিল।

জীৱনী

'জি' উপাধিৰ ৱেই ৰাজ্যৰ এই ৰাজকুমাৰীগৰাকী ৱেইৰ কাউণ্ট ঝাওৰ কন্যা আছিল। তেওঁৰ মাতৃ আছিল চি ৰাজ্যৰ ড্যুক চিৰ কন্যা চুয়ান জিয়াং। চুয়ান জিয়াং আৰু তেওঁৰ ভগ্নী ৱেন জিয়াং সেই সময়ৰ বিখ্যাত সুন্দৰী আছিল। তেওঁ ঝু ৰাজ্যৰ ড্যুক মিউৰ সৈতে বিবাহপাশত আৱদ্ধ হয় আৰু পৰৱৰ্তী সময়ত 'ডাচেন অৱ ঝু' হিচাপে পৰিচিত হয়।

খ্ৰীষ্টপূৰ্ব ৬৬০ চনত যেতিয়া উত্তৰ দিশৰ বেইডি বৰ্বৰসকলে ৱেই ৰাজ্য আক্ৰমণ কৰিছিল, তেতিয়া তেওঁ নিজৰ জন্মভূমিলৈ ঘূৰি আহিবলৈ আৰু বাটত পৰা অন্যান্য ৰাজ্যসমূহৰ পৰা সহায় বিচাৰিবলৈ চেষ্টা কৰিছিল। অৱশ্যে ঝু ৰাজ্যৰ দৰবাৰীসকলে তেওঁক ভেটা দিছিল আৰু পুনৰ ঝুলৈ ঘূৰি যাবলৈ বাধ্য কৰিছিল। তথাপিও তেওঁৰ সহায়ৰ আবেদনে কাম দিছিল আৰু 'চি ৰাজ্য'ই ৱেইক সেই সংকটৰ পৰা ৰক্ষা কৰিছিল। ৱেই ৰাজ্যৰ লোকসকলে যোগান ধৰা সামগ্ৰী, সামৰিক সহায় আৰু ৰাজ্যখন পুনৰ নিৰ্মাণৰ ক্ষেত্ৰত আগবঢ়োৱা অৱদানৰ বাবে তেওঁক আজিও স্মৰণ কৰে।

'ঝু ঝুয়ান'ৰ মতে, তেওঁ "স্পীডিং চেৰিয়ট" (载驰; Zaichi) নামৰ কবিতাটো ৰচনা কৰিছিল, য’ত বেইডিৰ দ্বাৰা নিজৰ জন্মভূমি ধ্বংস হোৱাৰ আশংকাত তেওঁৰ মনত সৃষ্টি হোৱা গভীৰ দুশ্চিন্তা প্ৰকাশ পাইছে। এই কবিতাটো 'ক্লাছিক অৱ পয়েট্ৰি' সংকলনত অন্তৰ্ভুক্ত কৰা হৈছে। এই সংকলনৰে আন দুটা কবিতা "বেম্বু প’ল" (竹竿) আৰু "স্প্ৰিং ৱাটাৰ" (泉水)ও তেওঁৰ নামতে আৰোপ কৰা হয়, যদিও আটাইকেইটা তেওঁৰেই সৃষ্টি নে নহয় সেই লৈ নিশ্চিতি নাই।

ৰচনাৱলী

স্পীডিং চেৰিয়ট (載馳)

কবিতাটোৰ এশাৰীৰ ভাবানুবাদ তলত দিয়া হ’ল:
"হে ৰথ, দ্ৰুতগতিত চলা! মই ৱেইৰ শাসকক সান্ত্বনা দিবলৈ তেওঁ থকা ঠাইলৈ ঘূৰি গৈছোঁ।"

তেওঁৰ কবিতাত প্ৰকাশ পোৱা স্বদেশপ্ৰেম আৰু আৱেগিক গভীৰতাৰ বাবে তেওঁ আজিও চীনা সাহিত্যত এক বিশেষ স্থান দখল কৰি আছে। তেওঁ কেৱল এগৰাকী কবিয়েই নাছিল, বৰঞ্চ এগৰাকী কুশলী কূটনীতিবিদো আছিল যিয়ে নিজৰ ৰাজনৈতিক দূৰদৰ্শিতাৰে জন্মভূমিক ৰক্ষা কৰিছিল।

তথ্যসূত্ৰ

শ্ৰেণী:চীনা মহিলা কবি
মদিয়ান ছূৰা

মদিয়ান ছূৰা (ছূৰা মদানিয়াহ) বা কোৰআনৰ মদনী অধ্যায় হৈছে শেহতীয়া ২৮টা ছূৰা যিবোৰ, ইছলামিক পৰম্পৰা অনুসৰি, মক্কাৰ পৰা মুহাম্মাদৰ হিজৰাতৰ পিছত মদিনাত প্ৰকাশিত হৈছিল। মক্কাত তেওঁলোকৰ সংখ্যালঘু স্থিতিৰ বিপৰীতে সম্প্ৰদায়টো ডাঙৰ আৰু অধিক বিকশিত আছিল।

মদিয়ান ছূৰাবোৰ বেছিভাগ কোৰআনৰ আৰম্ভণিতে আৰু মাজভাগত হয় (কিন্তু কালানুক্ৰমিকভাৱে অন্তিম প্ৰকাশিত ছূৰা বুলি কোৱা হয়), আৰু সাধাৰণতে অধিক আৰু দীঘলীয়া আয়াত (শ্লোক) থাকে। মদিনাৰ প্ৰাৰম্ভিক মুছলমান সম্প্ৰদায়ৰ নতুন পৰিস্থিতিৰ বাবে, এই ছূৰাবোৰে প্ৰায়ে নৈতিক নীতি, আইন, যুদ্ধ (ছূৰাহ ২, আল-বাক্বাৰাৰ দৰে), আৰু গঠন আৰু সম্প্ৰদায়ৰ নীতিৰ বিৱৰণৰ সৈতে মোকাবিলা কৰে। তেওঁলোকে "হে মানুহ!" থকা সম্প্ৰদায়টোক অধিক সঘনাই উল্লেখ কৰে আৰু কেতিয়াবা মুহাম্মাদক পোনপটীয়াকৈ সম্বোধন কৰে বা তেওঁক "আল্লহৰ আৰু তেওঁৰ বাৰ্তাবাহকৰ সৈতে মিশ্ৰণ কৰি কাম কৰা এজন এজেণ্ট" বুলি কয়।

ছূৰাক 'মক্কান ছূৰা' আৰু 'মদিয়ান ছূৰা'ত বিভক্ত কৰাটো মুখ্যতঃ শৈলীগত আৰু বিষয়গত বিবেচনাৰ এক পৰিণাম, যাক থিওডৰ নোল্ডেকে কোৰআনিক ছূৰাৰ তেওঁৰ বিখ্যাত কালক্ৰম বিকশিত কৰিবলৈ ব্যৱহাৰ কৰিছিল। এই সময়বোৰত ছূৰাবোৰৰ শ্ৰেণীবিভাজন আয়াতৰ দৈৰ্ঘ্য আৰু কিছুমান মূল ধাৰণা বা শব্দৰ উপস্থিতি বা অনুপস্থিতিৰ দৰে কাৰকৰ ওপৰত আধাৰিত (যেনে আল্লহৰ নাম হিচাপে আৰ-ৰহমান)।

নল্ডেকেৰ মতে মদিনান যুগৰ 26টা চুৰা (কালানুক্ৰমিকভাৱে ৯১-১১৪):

২, ৩, ৪, ৫, ৮, ৯, ২২, ২৪, ৩৩, ৪৭, ৪৮, ৪৯, ৫৫, ৫৭, ৫৮, ৫৯, ৬০, ৬১, ৬২, ৬৩, ৬৪, ৬৫, ৬৬, ৭৬, ৯৮, ১১০

মদিয়ান ছূৰাৰ বৈশিষ্ট্যসমূহ

তলত মদিয়ান ছূৰাৰ কিছুমান শৈলীগত আৰু বিষয়বৈশিষ্ট্য দিয়া হৈছে:

'জিহাদ'ৰ উল্লেখ আৰু ইয়াৰ সিদ্ধান্তৰ ওপৰত বিৱৰণ।
ইছলামিক ন্যায়শাস্ত্ৰৰ বিৱৰণ আৰু আইনী ব্যৱস্থা লগতে পৰিয়াল, ধন লেনদেন, আন্তৰ্জাতিক আইন আৰু উপাসনা কাৰ্যনিয়ন্ত্ৰণ কৰা আইন
'মুনাফিক'ৰ উল্লেখ আৰু ভণ্ডসকলৰ সৈতে লেনদেন কৰা।
যিকোনো আয়াত যাৰ সৈতে আৰম্ভ হয় يا أيها للذين آمنوا হে আপুনি যি বিশ্বাস কৰে
দীঘল আয়াত
সহজ শব্দভাণ্ডাৰ
কিতাপখনৰ লোকসকলৰ সন্দৰ্ভত আলোচনা

চাওক

মক্কান ছূৰা
কোৰাআনৰ ছূৰাসমূহৰ তলিকা

প্ৰসংগসমূহ

শ্ৰেণী:ইছলাম ধৰ্ম
শ্ৰেণী:কোৰআন